|  |
| --- |
|  |
| Eldar Rønning, Tour de Ski, Praha 2007 |
|  |
| Kuld | 2007 | 4×10 km teatesõit |
| Kuld | 2009 | 4×10 km teatesõit |
| Kuld | 2011 | 4×10 km teatesõit |
| Kuld | 2013 | 4×10 km teatesõit |
| Hõbe | 2011 | 15 km klassikat |
| Pronks | 2007 | klassikasprint |

**Eldar Rønning** (sündinud 11. juunil 1982 Levangeris) on Norra endine murdmaasuusataja, neljakordne maailmameister ja maailma karikasarja Otepää etapi võitja.

Rønning tegi rahvusvahelise läbimurde 2005. aastal, kui sai kolm poodiumikohta maailma karikasarjas sprindis, sealhulgas võitis 13. veebruaril 2005 Reit im Winklis, ja oli hooaja lõpus sprindikarika arvestuses Tor Arne Hetlandi järel teine. Pikkadel distantsidel oli ta 62. ja kokku 10. Samal aastal tuli ta Norra meistrivõistlustel sprindis teiseks.

2005.–2006. aasta hooajal võistles ta peaaegu eranditult sprindis ja jõudis kolmel korral seitsme parema hulka. Ta sai ka ühel paarissprindi võistlusel esikoha koos Jens Arne Svartedaliga. Pikki maid, 15 km klassikat, sõitis ta ainult korra, Davosis, ja tuli 30. kohale. Ta oli korra Drammenis kolmas, kui Norra sai nelikvõidu, ja kaks korda viies. Hooaja kokkuvõttes oli ta sprindis 7. ja kokku 11. kohal.

Järgmisel hooajal (2006–2007) pani Rønning end maksma ka pikematel distantsidel, kui võitis kaks võistlust 15 km klassikas.

2007. aasta MM-il Sapporos suusatas Rønning avavahetuses Norrale kuldmedali toonud 4×10 km teatesõidus. Avaetapi lõpetas ta kolmandana, kaotades 4 sekundit soomlasele Ville Nousiainenile ja 0,3 sekundit prantslasele Jean-Marc Gaillardile. Lisaks sai ta sprindisõidus pronksmedali Jens Arne Svartedali ja rootslase Mats Larssoni järel. 

2007.–2008. aasta hooajal võitis Rønning MK-sarja Otepää etapi sprindi klassikasõidus ja jõudis veel kolm korda kolme parema hulka.

2009. aasta MM-il Liberecis sai ta jälle kuldmedali teatesõidus, kus ta suusatas avavahetuses. Avavahetuse lõpetas ta 6. kohaga, kaotades sakslasele Jens Filbrichile ja kanadalasele Devon Kershaw'le 25 sekundit ja kolmandana lõpetanud Jaak Maele 10 sekundit. Individuaalselt jäi tema parimaks kohaks 7. koht 15 km klassikasõidus.

Ta võitis kuldmedali Norra teatenelikus veel ka 2011. aasta MM-il Oslos ja 2013. aasta MM-il Val di Fiemmes. 2011 võitis ta lisaks ka hõbemedali 15 km klassikas.

2015. aastal võitis ta Tartu maratoni.

Ta lõpetas sportlaskarjääri 2016. aastal.

Saavutused
----------

### Maailmameistrivõistlustel

* 2007 Jaapan Sapporos
	+ Kuld **maailmameister** 4x10 km teatesõidus
	+ Pronks pronksmedal sprindi klassikasõidus
* 2009 Tšehhi Liberecis
	+ Kuld **maailmameister** 4x10 km teatesõidus
* 2011 Norra Oslos
	+ Kuld **maailmameister** 4x10 km teatesõidus
	+ Hõbe hõbemedal 15 km klassikasõidus
* 2013 Itaalia Val di Fiemmes
	+ Kuld **maailmameister** 4×10 km teatesõidus

### Maailma karikasarjas

Eldar Rønning osales sportlaskarjääri jooksul 192 maailma karikasarja etapil ja jõudis kolme parima hulka 23 korda, neist 11 korda võitis.

#### Maailma karikas

* **Üldkarikas**
	+ 3. koht: 2007
* **Sprindi karikas**
	+ 2. koht: 2005

#### Maailma karikasarja etapivõidud

| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2005 | 13. veebruar | Reit im Winkl |  Saksamaa | Klassikasprint |
| **2.** | 2006 | 28. oktoober | Düsseldorf |  Saksamaa | Klassikasprint |
| **3.** | 2006 | 26. november | Kuusamo |  Soome | 15 km klassikat |
| **4.** | 2006 | 13. detsember | Cogne |  Itaalia | 15 km klassikat |
| **5.** | 2006 | 6. jaanuar | Cavalese |  Itaalia | 30 km klassikat |
| **6.** | 2008 | 10. veebruar | Otepää |  Eesti | Klassikasprint |
| **7.** | 2008 | 3. jaanuar | Oberhof |  Saksamaa | Klassikasprint |
| **8.** | 2011 | 22. jaanuar | Otepää |  Eesti | 15 km klassikat |
| **9.** | 2012 | 7. jaanuar | Val di Fiemme |  Itaalia | 20 km klassikat |
| **10.** | 2012 | 10. märts | Oslo |  Norra | 50 km klassikat |
| **11.** | 2013 | 23. märts | Falun |  Rootsi | 15 km klassikat |

Isiklikku
---------

Rønning on 178 cm pikk ja kaalus tippsportlasena 83 kg.

Viited
------

1. ↑  "Norra suusastaar lõpetas karjääri ja hakkas pankuriks". Postimees Sport. 10. mai 2016. Vaadatud 11.05.2016

Välislingid
-----------

* Eldar Rønning FIS-i kodulehel (inglise)
* Eldar Rønningi koduleht